Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni adottat il-Programm ta' Ħidma tagħha għall-2022, li jistabbilixxi l-passi li jmiss fl-aġenda ambizzjuża u trasformattiva tagħha lejn Ewropa ta' wara l-COVID-19 li hija aktar ekoloġika, aktar ġusta, aktar diġitali u aktar reżiljenti. Dan il-Programm ta' Ħidma tal-Kummissjoni fih 42 inizjattiva ta' politika ġdida għas-sitt ambizzjonijiet ewlenin tal-Linji Gwida Politiċi tal-President von der Leyen u li jibnu fuq id-diskors tagħha dwar l-Istat tal-Unjoni Ewropea tal-2021. Jirrifletti wkoll it-tagħlimiet meħuda mill-kriżi bla preċedent ikkawżata mill-pandemija, filwaqt li jagħti attenzjoni partikolari lill-ġenerazzjoni żagħżugħa tagħna bis-saħħa tas-Sena Ewropea taż-Żgħażagħ 2022 proposta. Il-President tal-Kummissjoni Ewropea, Ursula von der Leyen qalet: “Is-sena li għaddiet uriet liema sfidi nistgħu niffaċċjaw u x'nistgħu niksbu għaċ-ċittadini Ewropej meta naġixxu b'mod unit. Iridu nkomplu fl-istess spirtu s-sena d-dieħla, pereżempju, biex nimplimentaw il-politiki tagħna għan-newtralità klimatika fl-Ewropa sal-2050, biex insawru l-futur diġitali tagħna, biex insaħħu l-ekonomija soċjali tas-suq unika tagħna u biex niddefendu l-valuri u l-interessi tagħna, kemm f'pajjiżna kif ukoll barra minnu. Il-qawwa kkombinata tal-baġit fit-tul tal-UE u n-NextGenerationEU, li flimkien jagħmlu €2.018-il triljun, se tgħin biex tinbena Ewropa aħjar u aktar moderna.” Il-Viċi President Maroš Šefčovič responsabbli għar-Relazzjonijiet Interistituzzjonali u l-Prospettiva qal: “Mhuwiex biżżejjed li nirkupraw minn kriżi ta' dan id-daqs biss. Pjuttost, jeħtieġ li noħorġu aktar b'saħħitna u aktar reżiljenti. F'dak l-ispirtu, ippreżentajna l-programm ta' ħidma tagħna għall-2022. Dan jenfasizza d-determinazzjoni tagħna li noħorġu mill-pandemija, filwaqt li naħtfu l-opportunitajiet offruti mit-tranżizzjoni doppja ekoloġika u diġitali. Issa nittama li jintlaħaq ftehim rapidu mal-Parlament Ewropew u mal-Kunsill dwar proposti leġiżlattivi ewlenin sabiex inkunu nistgħu niksbu riżultati b'mod kollettiv għaċ-ċittadini, in-negozji u l-partijiet ikkonċernati tagħna.” Niksbu s-sitt ambizzjonijiet ewlenin Il-Kummissjoni se tkompli tagħmel mill-Ewropa l-ewwel kontinent newtrali għall-klima fid-dinja sal-2050. Minbarra l-pakkett pijunier tagħha “lesti għall-mira ta' 55 %” ippreżentat fl-2021 bħala parti mill-Patt Ekoloġiku Ewropew innovattiv, il-Kummissjoni se tipproponi qafas regolatorju għaċ-ċertifikazzjoni tal-assorbimenti tal-karbonju; Hija wkoll se: tieħu passi ulterjuri lejn mobilità mingħajr emissjonijiet billi, pereżempju, tirrieżamina l-istandards tal-emissjonijiet tas-CO2 għall-vetturi tqal; issegwi l-pjan ta' azzjoni ta' tniġġis żero biex tittejjeb il-kwalità tal-ilma u tal-arja; tistabbilixxi regoli ġodda dwar l-użu sostenibbli tal-pestiċidi; u tavvanza l-ekonomija ċirkolari billi ssaħħaħ id-dritt għat-tiswija tal-prodotti minflok ma tissostitwixxihom. Il-Kummissjoni se timmobilizza wkoll ir-riżorsi, flimkien mal-Fond Soċjali għall-Klima li diġà ġie propost, u se tirdoppja l-finanzjament estern għall-bijodiversità. Il-bonds ekoloġiċi se jkollhom ukoll rwol dejjem aktar importanti u l-Kummissjoni tesprimi l-impenn tagħna li nqiegħdu l-finanzjament sostenibbli fuq quddiem nett tal-isforz ta' rkupru tal-UE. Bil-pandemija sservi bħala katalist għall-aċċellerazzjoni tad-diġitalizzazzjoni tad-dinja, il-Kummissjoni se ssegwi t-triq tagħha lejn id-deċennju diġitali biex twettaq it-trasformazzjoni diġitali tal-UE sal-2030. Is-Suq Uniku jibqa' kruċjali għall-innovazzjoni tal-Ewropa u għalhekk, il-Kummissjoni qed tagħti ħarsa ġdida lejn il-politika tal-kompetizzjoni u se tippreżenta Strument għas-Suq Uniku f'Emerġenza biex jiġi evitat tfixkil fil-futur. Biex nindirizzaw it-tħassib urġenti dwar il-provvista ta' semikondutturi li jixprunaw is-soluzzjonijiet diġitali, se nadottaw Att Ewropew dwar iċ-Ċipep biex nippromwovu ekosistema tal-ogħla livell u niżviluppaw swieq ġodda għal teknoloġija Ewropea rivoluzzjonarja. Barra minn hekk, il-Kummissjoni se tipproponi Att Ewropew dwar ir-Reżiljenza Ċibernetika biex tistabbilixxi standards komuni taċ-ċibersigurtà, u tibda tibni sistema ta' komunikazzjoni sigura globali tal-UE bbażata fl-ispazju biex tipprovdi konnettività tal-broadband addizzjonali għall-UE kollha u komunikazzjonijiet indipendenti siguri lill-Istati Membri. Il-miżuri li jiffaċilitaw l-użu tal-ħiliet diġitali fl-iskejjel u fl-edukazzjoni għolja se jkunu wkoll fuq quddiem nett tal-aġenda. Hekk kif l-irkupru qed jiżdied u l-attività ekonomika qed terġa' lura għal-livelli ta' qabel il-kriżi, issa jeħtieġ li nirriflettu dwar kif nagħmlu l-ekonomija soċjali tas-suq tagħna aktar reżiljenti. Il-Kummissjoni se ssegwi l-Pjan ta' Azzjoni tal-Pilastru Ewropew tad-Drittijiet Soċjali bħala gwida lejn impjiegi ta' kwalità, kundizzjonijiet tax-xogħol ġusti u bilanċ aħjar bejn ix-xogħol u l-ħajja privata, u se tippreżenta wkoll proposta biex ittejjeb il-protezzjoni tal-ħaddiema mir-riskji relatati mal-esponiment għall-asbestos fuq ix-xogħol. Biex tappoġġa l-politiki tal-Istati Membri, il-Kummissjoni se ssaħħaħ ix-xbieki ta' sikurezza soċjali, li huma kruċjali biex itaffu x-xokkijiet ekonomiċi, billi tistabbilixxi inizjattiva dwar introjtu minimu adegwat. Peress li s-settur finanzjarju huwa kruċjali għall-irkupru ekonomiku, se nippreżentaw ukoll proposti dwar pagamenti istantanji biex jitrawwem l-użu sħiħ tagħhom fl-UE u biex jiġi ffaċilitat l-aċċess għall-kapital għan-negozji fl-UE. Ladarba tiġi ffinalizzata soluzzjoni globali dwar ir-riforma tal-qafas internazzjonali tat-taxxa korporattiva, il-Kummissjoni se tiżgura l-implimentazzjoni rapida u konsistenti tagħha madwar l-UE. Il-Kummissjoni tkompli ssaħħaħ il-marka unika tal-UE ta' tmexxija globali. Matul is-sena d-dieħla, il-Kummissjoni se tistabbilixxi strateġija ġdida “Global Gateway” biex tibni sħubijiet ta' konnettività madwar id-dinja biex tagħti spinta lill-kummerċ u l-investiment. Sa tmien din is-sena, se tiġi ppreżentata Dikjarazzjoni Konġunta ġdida UE-NATO u l-Kummissjoni se tfittex li tħaffef il-ħidma fuq Unjoni Ewropea tad-Difiża ġenwina. Biex tintlaħaq it-tranżizzjoni globali tal-enerġija u biex ikollna oċeani aktar b'saħħithom, se jiġu ppreżentati strateġija ġdida dwar l-impenn internazzjonali fil-qasam tal-enerġija u pjan ta' azzjoni dwar il-governanza internazzjonali tal-oċeani. Sabiex jiġi żgurat li ż-żgħażagħ ikollhom il-kapaċità li jsawru l-futur, il-Kummissjoni pproponiet li s-sena 2022 issir is-Sena Ewropea taż-Żgħażagħ u se tniedi inizjattiva ġdida, ALMA (Aim, Learn, Master, Achieve), li tgħin liż-żgħażagħ Ewropej żvantaġġati li ma huma fl-ebda tip ta' impjieg, edukazzjoni jew taħriġ biex jiksbu esperjenza professjonali barra minn pajjiżhom bl-appoġġ soċjali meħtieġ. L-objettiv aħħari huwa li dawn jiġu integrati fl-edukazzjoni, fit-taħriġ vokazzjonali jew fl-impjiegi ta' kwalità. Il-Kummissjoni se tippreżenta wkoll strateġija tal-UE għall-universitajiet u se tipproponi modi għal kooperazzjoni transnazzjonali aktar profonda u aktar sostenibbli fl-edukazzjoni għolja. Bl-inkorporazzjoni tat-tagħlimiet meħuda mill-pandemija, il-Kummissjoni se tippreżenta Strateġija Ewropea dwar il-Kura biex ittejjeb b'mod komprensiv il-kura — mill-indukrar tat-tfal sal-kura fit-tul. Sabiex tkompli tibni l-Unjoni Ewropea tas-Saħħa tagħna, il-Kummissjoni se tiżgura aċċess għal mediċini affordabbli ta' kwalità għolja billi tipproponi qafas ġdid għal settur farmaċewtiku dinamiku tal-UE; tippreżenta reviżjoni tal-leġiżlazzjoni dwar il-mediċini għat-tfal u għall-mard rari; u tagħti spinta lill-iskrinjar tal-kanċer li jsalva l-ħajja u d-dijanjosi bikrija permezz ta' Rakkomandazzjoni dwar l-iskrinjar tal-kanċer. Il-Konferenza dwar il-Futur tal-Ewropa għaddejja b'mod sħiħ u flimkien mal-Inizjattivi taċ-Ċittadini Ewropej, se tkompli tagħmel id-demokrazija Ewropea aktar vibranti. Il-Kummissjoni se tieħu wkoll passi ulterjuri biex tissalvagwardja l-libertà u l-pluraliżmu tal-media billi tippreżenta Att Ewropew dwar il-Libertà tal-Media u se tkompli tipproteġi l-istat tad-dritt, li huwa ċentrali għall-funzjonament effettiv tal-UE. Biex tissaħħaħ il-ġlieda kontra l-kriminalità transfruntiera, qafas legali komuni għat-trasferiment effiċjenti tal-proċedimenti kriminali bejn l-Istati Membri se jibqa' fuq quddiem nett tal-aġenda. Se nkomplu wkoll bl-isforzi tagħna dwar it-tfassil tal-Korp tal-Etika ġdid tal-UE interistituzzjonali f'konsultazzjoni mill-qrib ma' istituzzjonijiet oħra. Sabiex niżguraw l-ugwaljanza għal kulħadd, se nipproponu miżuri biex intejbu r-rikonoxximent tal-paternità bejn il-pajjiżi tal-UE. Se tiġi ppreżentata wkoll inizjattiva dwar l-eżodu ta' mħuħ u l-mitigazzjoni tal-isfidi assoċjati mat-tnaqqis fil-popolazzjoni, li tidentifika soluzzjonijiet potenzjali. Il-lista sħiħa tat-42 inizjattiva ta' politika ġdida, f'32 objettiv tal-politika, taħt is-sitt ambizzjonijiet ewlenin tinsab fl-Anness 1 tal-Programm ta' Ħidma tal-Kummissjoni għall-2022. Approċċ ta' “One In, One Out” Biex tnaqqas il-piż marbut mal-objettivi ta' politika tal-UE tagħna, il-Kummissjoni se tuża bis-sħiħ l-approċċ ta' “one-in, one-out” b'dan il-programm ta' ħidma. Dan se jiżgura li meta nintroduċu piżijiet ġodda li ma jistgħux jiġu evitati, aħna se nnaqqsu l-piżijiet b'mod sistematiku u proattiv mil-leġiżlazzjoni eżistenti tal-UE fl-istess qasam ta' politika. L-ispejjeż mistennija għall-konformità mal-leġiżlazzjoni tal-UE se jiġu kkwantifikati b'mod aktar trasparenti u se jiġu ppreżentati b'mod sistematiku fil-valutazzjonijiet tal-impatt, filwaqt li l-ispejjeż amministrattivi se jiġu kkumpensati. Ir-regolamentazzjoni aħjar se tkompli tappoġġa wkoll is-sostenibbiltà u t-trasformazzjoni diġitali billi tiffoka fuq il-prinċipji “la tagħmilx ħsara sinifikanti” u “diġitali b'mod awtomatiku”. Passi li jmiss Il-Kummissjoni se tibda diskussjonijiet mal-Parlament u mal-Kunsill biex tistabbilixxi lista ta' prijoritajiet leġiżlattivi konġunti li dwarhom il-koleġiżlaturi jaqblu li jieħdu azzjoni rapida. Il-Kummissjoni se tkompli tappoġġa u taħdem mal-Istati Membri biex tiżgura l-implimentazzjoni ta' regoli ġodda u eżistenti tal-UE, u mhux se toqgħod lura milli tirrispetta d-dritt tal-UE permezz ta' proċedimenti ta' ksur fejn meħtieġ. Sfond Kull sena, il-Kummissjoni tadotta Programm ta' Ħidma li jistabbilixxi l-lista ta' azzjonijiet li se tieħu fis-sena li ġejja. Il-Programm ta' Ħidma jinforma lill-pubbliku u lill-koleġiżlaturi bl-impenji politiċi tagħna biex nippreżentaw inizjattivi ġodda, nirtiraw proposti pendenti u nirrieżaminaw leġiżlazzjoni tal-UE eżistenti. Dan ma jkoprix il-ħidma kontinwa tal-Kummissjoni biex timplimenta r-rwol tagħha bħala l-gwardjan tat-trattati u tinforza l-leġiżlazzjoni eżistenti jew l-inizjattivi regolari li l-Kummissjoni tadotta kull sena. Il-Programm ta' Ħidma tal-Kummissjoni għall-2022 huwa r-riżultat ta' kooperazzjoni mill-qrib mal-Parlament Ewropew, l-Istati Membri u l-korpi konsultattivi tal-UE. Għal aktar informazzjoni Programm ta' Ħidma tal-Kummissjoni Skeda informattiva dwar il-Programm ta' Ħidma tal-Kummissjoni għall-2022 - ġenerali Skeda informattiva dwar il-Programm ta' Ħidma tal-Kummissjoni għall-2022 - Anness I imsebbaħ Il-Programm ta' Ħidma tal-Kummissjoni għall-2022: Nagħmlu l-Ewropa aktar b'saħħitha flimkien Sit web tal-Programm ta' Ħidma tal-Kummissjoni għall-2022 Pjan ta' rkupru għall-Ewropa NextGenerationEU Patt Ekoloġiku Ewropew Insawru l-Futur Diġitali tal-Ewropa Il-prijoritajiet tal-Kummissjoni Ewropea